google/wiki40b huggingface dataset:
Figulus fissicollis

Utseende

En ganske liten (gjerne 10-20 millimeter) og slank, blank, svart hjortebille. Kroppen er langstrakt og nokså flat. Som vanlig for gruppen har hannene forstørrede kjever (mandibler), men disse blir ikke svært store, litt kortere enn hodet. Pronotum er firkantet, bare litt bredere enn langt, med en tydelig midtfure og et rektangulært, avgrenset midtfelt. Beina er korte, leggene (tibiae) utvidete med tenner på utsiden.
Dekkvingene har tydelige punktstriper, punktene nokså grove.

Levevis

I alle fall noen av artene ser ut til å ha et selskapelig levevis, ved at larvene vokser opp sammen i kull, ofte med en av foreldrene til stede. Det skjer en betydelig kannibalisme mellom larvene i slike reir, og foreldrene spiser også noen larver, men reir med foreldrene til stede har likevel flere overlevende larver enn dem uten.

Utbredelse

Arten er vidt utbredt og lever i Japan, på Taiwan, Ny-Guinea, Vanuatu, Salomonøyene, Samoa, Tonga, Fiji og Tahiti. Den skal også forekomme på Filippinene, men dette beror kanskje på en forveksling.
Sardis

Sardis, eller Sardes (lydisk: Sfard; gresk: Σάρδεις, Sardeis; persisk: سارد, Sārd) var en oldtidsby på samme lokalisering som dagens Salihli (Sartmahmut før 19. oktober 2005) i Tyrkias provins Manisa. Sardis var hovedstaden i oldtidskongedømmet Lydia, en av de viktigste byene i det persisk riket, setet for en prokonsul under Romerriket, og metropolis i provinsen Lydia i senere romersk og bysantinsk tid. 
Som en av de syv kirkene i Asia ble den adressert av forfatteren av Johannes' åpenbaring i Det nye testamente hvor den synes å antyde at dens befolkning var åpenbart veike og fryktsomme. Byens betydning var grunnet først og fremst til dens militære styrke, deretter til dens lokalisering ved den viktige handelsvegen som ledet fra det indre av Lilleasia og ut til kysten av Egeerhavet, og sist til at den lå ved den vide og fruktbare sletten langs elven Gediz (i antikken kalt for Hermos). En av de tidligste referansene til Sardis er i dramaet Perserne av den greske tragedieforfatteren Aiskhylos (472 f.Kr.).

Arkeologi

På 1800-tallet e.Kr. lå Sardis i ruiner som viste konstruksjoner hovedsakelig fra den romerske perioden. Den første storstilte arkeologiske undersøkelsen i Sardis ble ledet av en gruppe fra det amerikanske Princeton University, ledet av Howard Crosby Butler, i årene 1910-1914. Disse avdekket et tempel for Artemis, og mer enn et tusen lydiske graver. Verdenskrigen forhindret videre undersøkelser, og deretter av den tyrkiske frigjøringskrigen, skjønt den kortvarig kom i gang igjen i 1922. En del bevarte oldtidsgjenstander fra Butler-undersøkelsen ble lagt til samlingen til Metropolitan Museum of Art i New York.
De undersøkelser som i dag pågår (per 2012) er under ledelse av Nick Cahill, professor ved Universitet i Wisconsin–Madison. Dagens juridiske lover for arkeologiske undersøkelser i Tyrkia sikrer at funn også blir værende i Tyrkia. En del viktige funn fra Sardis er i dag huset i det arkeologiske museum i Manisa, blant annet senromersk mosaikk og skulptur, en hjelm fra midten av 500-tallet f.Kr. og keramikk fra ulike perioder.
Stavanger Håndball

Historie

Sammenslåingen av Viking Håndball og Stavanger Idrettsforening ble til i et forsøk på å nå toppen av norsk håndball, og bli værende der. Samarbeidet begynte i ungdomsavdelingen, via junior lag, og opp til senior avdelingene. Klubbene var fremdeles selvstendige hver for seg i yngre avdelinger, men etter sesongen 2008/2009 (som endte i nedrykk), ble det kalt inn til et ekstraordinært årsmøte 14 februar 2009, hvor det ble bestemt at samarbeidet skulle avsluttes da Stavanger Idrettsforening ønsket å trekke seg ut. Laget ble da tatt ut av seriespill og lagt ned. Klubb lisensen som klubben hadde, ble gitt til Viking Håndball, og laget startet da i 1 divisjon, istedenfor 4 divisjon (Høyste divisjon Viking Håndball hadde A-lag i).
Overlydshastighet

Supersoniske objekt

Mange moderne kampfly er supersoniske. Concorde og Tupolev Tu-144 var supersoniske passasjerfly. Siden Concorde la ned sine flyvninger 26. november 2003 har vi i skrivende stund, i 2005, ingen kommersielle flyninger med supersoniske fly.
De fleste moderne skytevåpen benytter supersonisk ammunisjon, der enkelte typer rifleammunisjon har munningshastigheter opp i mot mach 3.

Hypersonisk

«Hypersonisk» brukes innenfor aerodynamikken om svært høye overlydshastigheter. På 1970-tallet ble uttrykket vanligvis brukt om hastigheter fra Mach 5 (altså 5 ganger lydens hastighet) og oppover.
Ngarchelong

Ngarchelong er en delstat i øystaten Palau. Ngarchelong ligger nord på øya Babeldaob. I 2015 hadde Ngarchelong 316 innbyggere.
Det er et viktig historisk sted, og har gjennomgått arkeologiske undersøkelser. I Ngarchelong finner man gamle steinmonolitter med ukjente opphav. Den palauiske urreligionen har sett på disse steinmonolittene som hellige bønneplasser. Det finnes også steinmonolitter andre steder i Palau, men ikke så mange som i Ngarchelong.
Keningau

Byen

Byen Keningau ligger i den nordvestlige delen av distriktet, og har 5 565 innbyggere. Den har veiforbindelse nordover til Kota Kinabalu, via Tambunan, og sørover til Tenom. Like nord for byen ligger den privateide flyplassen, som ble lagt ned for kommersiell trafikk på 70-tallet. 
Ved distriktskontoret er det reist en edsstein, Batu Sumpah Keningau, til minne om de vilkårene som ble gitt og garantert til Sabah, og som ledet til dannelsen av Malaysia.
Waiting for Rosie

Øystein Sundes versjoner

Øystein Sunde har gitt ut to versjoner av «Waiting for Rosie». Første versjon ble gitt ut november 1974 på Sundes instrumental album Klå; denne var med elektrisk gitar. Versjon 2 ga han ut 4. april 2005 på albumet Sånn er'e bare. Denne var med akustisk gitar.
I CD-heftet som fulgte med Sånn Er'e Bare, ble også Hank Marvin og Bruce Welch oppført som komponister sammen med Rostill. På Spinner Records presentasjon av Sånn er'e bare er kun Rostill oppført.
1974-versjonen spilles i Fiss-dur, som tyder på at Sunde brukte capo på gitarens andre bånd. En slags metronom høres i mesteparten av innspillingen. Dette kan teoretisk også være lyden av at Sunde tramper takten mens han spiller.
2005-versjon spilles i E-dur og mot slutten gjør Sunde bruk av overtoner (flageoletter).
Husflue

Utseende

De voksne fluene er 5-8 millimeter lange. Mellomkroppen er gråaktig, med fire mørke langsgående linjer på ryggen. Undersiden av bakkroppen er gulaktig eller blekt orange. Hele kroppen er hårbekledt. Fasettøynene er rødaktige. Hunnene er noe større enn hannene.  Hanner har øyne som støter sammen, mens hunner har en liten avstand mellom øynene.
Som alle tovinger har husfluen bare ett par vinger. Det bakre vingeparet er redusert til to svingkøller som bidrar til stabiliteten under flukten.

Levevis

Hunnen kan legge opptil 500 egg i fem grupper med ca. 100 egg. I løpet av et døgn klekkes larvene. De livnærer seg vanligvis av dødt og forråtnende organisk materiale, som kjøkkenavfall og avføring. Larvene er blekt beige til hvite. 
Husflue har fullstendig forvandling, også kalt metamorfose. Etter flere hudbytter, kryper larvene til en tørr og sval plass for å forpuppes, et hvilestadie der larven utvikler seg til den voksne fluen. Puppen er rød til brun. Senere klekker den voksne fluer.  De voksne fluene lever mellom en halv til en måned, og vokser ikke noe i dette stadiet. De små fluene man kan se er ikke yngre enn de store, de har bare hatt dårligere tilgang til mat i larvestadiet.
36 timer etter at hunnen har kommet ut av puppen, er hun mottakelig for befruktning. Hannen bestiger henne bakfra. Hannene hevder revir mot inntrengende hanner og forsøker å befrukte alle hunner som kommer inn i reviret.

Underarter

Husfluen inndeles i to underarter; europeisk husflue (Musca domestica domestica Linné 1758), og orientalisk husflue (Musca domestica vicina Macquart).

Evolusjon

I en artikkel i The Canadian Entomologist  beskrives hvordan man i laboratorium har hatt «systemer» med husfluer og en parasitt (Nasonia vitripennis), som har fått gå i totalt 50 generasjoner.
I ett system fikk samme fluer forplante seg generasjon etter generasjon, og parasittoiden kunne der utøve sitt seleksjonstrykk. I et annet system ble de fullvoksne fluene i hver generasjon erstattet med fluer som ikke hadde vært utsatt for parasittoiden.
Allerede innen fire generasjoner kunne man se tegn på begynnende resistens i det første systemet. Forskjeller kunne etter hvert måles på bl.a. puppevekter, puppestadiets lengde og puppedødeligheten.
Mandalskameratene i 2012

Serie

Fredrik Stray Tjaum
       Geir Hagen
     Martin Ramsland
   Inge Nilsen
   Nentor Dujaka
   Vetle Gulowsen
  Endre Omland
  Ove Rugland
  Henrik Nyhus
  Tom Sagebakken
  Jan Tore Kristensen
 Anders Kvinen
 Are Strømland
 Chaz Åge Lemley Nilsen
 David Thomson
 Fredrik Tveit
 Håkon Reisvaag Lindland
 Ole Magnus Rafoshei
 

Cupen

Fredrik Stray Tjaum
 Martin Ramsland

Mandalskameratene 2

Reservelaget til Mandalskameratene spilte i 2012 i 6. divisjon. Laget endte på en 1.-plass med 55 poeng.
Fruhstorferia

Utseende

Middelsstore, glatte, grønne, gulaktige eller svarte skarabider. På hodet har hannene et par ganske lange, tynne, innoverkrummede horn som kjennetegner denne slekten (ved siden av slekten Kibakoganea). Hunnene mangler disse hornene og kan ofte være annerledes farget enn hannene.

Levevis

Larvene lever i råtnende ved.

Utbredelse

Slekten er utbredt i Sørøst-Asia (Myanmar, Vietnam, Laos, Malaysia, Indonesia).
Rockport kraftverk

Rockport kraftverk er et kullkraftverk i Spencer County, delstaten Indiana i det nordlig-sentrale USA. Det har en installert produksjonskapasitet på 2600 MW, fordelt på 2 blokker / turbiner. Dette er delstatens nest største termiske kraftverk målt etter installert produksjonseffekt.
Anlegget ble bygget ut i årene 1984–1989. Brenselkilden er sub-bitumenøst kull. Utslippet av CO₂ i 2006 var 20,1815 mill tonn.
Media Network Services

Media Network Services AS (MNS) er en norsk teknologibedrift som ble etablert i 2007, og har hovedkontor i Oslo. Bedriften leverer nettjenester for videokonferanser over hele verden. Ved å bruke deres tjenester kan brukere oppnå inntil full HD-kvalitet på enhver videokonferanse.
MNS-tjenestene leveres uavhengig av Internett-leverandør og leverandør av videokonferanse-utstyr.
I september 2010 lanserte MNS VCdial – et sosialt nettsamfunn for videokonferansebrukere, der brukere kan sette opp konferanser direkte uten å bruke fjernkontrollen.
Daglig leder for MNS er Hans Fredrik Johansen og styreformann er Haakon Bryhni.
Vogelgrun-demningen

Vogelgrun-demningen er en demning med vannkraftverk i Frankrike. Den er anlagt i Grand-Canal-d'Alsace ved Rhinen. Byggingen av kraftverket og demningen var ferdig i 1958. Installert vannkrafteffekt er 150 MW.
Anisolabididae

Utseende

Middelsstore, vanligvis vingeløse saksedyr. Antennene er forholdsvis korte og trådformede. Hodet er avrundet, uten markerte bakhjørner, med ganske små fasettøyne. De har markert "hals". Pronotum er nokså lite, trapesformet, lengre enn bredt. Beina er korte og kraftige. Tangen på bakkroppen er kraftig og ofte asymmetrisk.

Levevis

Saksedyr har bitende munndeler og lever av forskjellig organisk føde og men kan gjerne ta mindre levende byttedyr. De fleste artene i denne familien har et underjordisk levesett.
Vildandens sång

«Vildandens sång» eller «Vildandens klagan» eller bare «Vildanden» er en meget populær svensk slager fra 1950-årene i Thory Bernhards innspilling. Sangen blir iblant oppgitt å være tradisjonell, det vil si å ikke ha kjent opphavsmann, men være nedtegnet av kapellmester Leon Landgren. Iblant blir Johan Bernhard Gauffin angitt som tekstforfatter og Elna Nilsson-Rydman som komponist.
Teksten skildrer en stakkars hunnand, hvis partner blir skutt.
Diagonal

Diagonal i et polyeder

En diagonal i en av mangekantene som utgjør en av sideflatene kan kalles en sidediagonal.  Tilsvarende kan romdiagonal brukes dersom en ønsker å poengtere at diagonalen går i det indre av polyederet.

Diagonal i et kartesisk produkt

Det kartesiske produktet V × V er en mengde av ordnede par (v,w), slik at både v og w er elementer i mengden V.  Diagonalen eller diagonalmengden er undermengden som  inneholder alle ordende par der de to koordinatene er like.  
Planet R² er et kartesisk produkt R × R, dvs en mengde av ordnede par (x,y) der både x og y er relle tall.  Diagonalmengden er lik mengden av (x,x), det vil si den rette linja som har ligning y = x.  Dette er en skrå linje i planet, noe som forklarer bruken av navnet «diagonal» også for det kartesiske produktet V × V i mer abstrakt betydning.
Benz Victoria

Benz Victoria var en bilmodell fra Karl Benz, som ble solgt fra 1893 til 1900. 
Den kom i flere versjoner fra 3 til 6 hk. Alle var tosetere. 
Bilen var Benz' første bil med fire hjul – Patent Motorwagen hadde tre hjul fordi Benz mente at styringssystemene brukt i vogner på den tiden ikke var egnet til biler. Han patenterte styring ved hjelp av en 3-delt aksel («double-pivot steering», patent DRP 73515) i 1893, og brukte dette i Victoria. Det sies til og med at han valgte navnet for å markere sin seier (=victory) over problemene med styringen.
Individuelle klagesalmer

Individuelle klagesalmer er en sjangerbetegnelse benyttet til å kategorisere salmetekster fra Salmenes bok i Det gamle testamente og tilsvarende tekster som uttrykker en klage og en bønn fra en enkeltperson til en gud. Denne type salmer er de det finnes flest av i Det gamle testamente. Ifølge Hermann Gunkels bok «Einleitung in die Psalmen» kan følgende 54 salmer regnes til denne kategorien: Salme 3; 4; 5; 6; 7; 11; 12; 13; 17; 22; 26; 27; 28; 31; 35; 36; 38; 39; 40; 41; 42/43; 51; 52; 54; 55; 56; 57; 58; 59; 61; 62; 63; 64; 69; 70; 71; 73; 75; 77; 84; 86; 88; 94; 102; 109; 120; 121; 130; 139; 140; 141; 142; 143. Denne typen bønner finnes også i andre gammeltestamentlige tekster, og andre nærorientalske tekstfunn.

Hvem har benyttet disse bønnene?

Det er et vesentlig problem ved disse tekstene at alle, med unntak av Salme 13 inneholder sjangerforstyrrende momenter. Det finnes uttrykk i disse tekstene som bryter med bønnesjangeren, og som omhandler andre ting. Disse momentene regnes å være innskudd i eldre tekster. De opprinnelige tekstene var følgelig bønner som man bad i nødsituasjoner, men tekstene synes videre å ha blitt benyttet som lesetekster for å huske gudens under.
Det finnes ingen fortellende tekster i Det gamle testamente hvor det står at den nødlidende leste en bønn, eller at en profet eller prest leste en bønn for vedkommende. Det typiske er at den som er i nød enten selv sier en improvisert bønn, eller at en profet fremførte en improvisert bønn på den nødlidendes vegne. I mange av de babylonske bønnene følger det omfattende instruksjoner med hva slags rituelle handlinger som skal utføres sammen med bønnen. I de fleste av disse instruksjonene er det benyttet tiltaleform «Du skal...» underforstått at den som skal be bønnen er av det lavere presteskapet, og at teksten er til opplæringsformål. Det er rimelig å tenke at det også er slik flere av grunnsjiktene i de individuelle klagene i Det gamle testamentet opprinnelig er blitt til. Et annet fenomen man kjenner fra babylonia er at kongelige bønner blir skrevet ned i nødssituasjoner. Det er også mulig at noen av bønnene kan ha blitt til på en slik måte. Vi har en bønn i 2 Kongebok 20:2 hvor en konge (Hiskia) ber en bønn når han er syk, men denne er kort og improvisert. Så det er altså mulig at bønner kan ha blitt nedskrevet til bruk i en bestemt situasjon, men man har ikke gammeltestamentlige eksempler til støtte for dette.

Hvor ble disse bønnene benyttet?

Selve salmetekstene synes altså å ha vært benyttet i opplærings- og gudstjenestesammenhenger, men sjangeren individuell klage har sin opprinnelse og plass i livet i virkelige bønner (1 Samuelsbok 1:11). Det forekommer i enkelte fortellinger at slike bønner blir uttalt ved et helligsted. Men dette kunne ikke være tilfelle om personer var synlig syke, for da ble man utestengt fra helligstedene. Selv ikke kongen fikk tilgang til tempelet når han var syk (2 Kongebok 20:2). Det synes mer typisk at disse bønnene ble bedd i hjemmet, enten av en selv (Jesaja 44:17), eller av en profet (2 Kongebok 20:2).
Ventotene-manifestet

Ventotene-manifestet (Per un'Europa libera e unita. Progetto d'un manifesto, meningsoversettelse: Mot et fritt og forent Europa. Prosjekt for et manifest) er et dokument fra 1941, skrevet av den italienske kommunisten Altiero Spinelli og andre, mens de var politiske fanger under Mussolini på øya Ventotene i Tyrrenhavet. Manifestet er et av de tidligste skrifter som tar til orde for en europeisk forfatning. 
Ventotene-manifestet slo fast at enhver seier over fascistiske krefter var nytteløs dersom det bare førte til enda en versjon av det gamle systemet med suverene europeiske nasjonalstater, i løse allianser. Resultatet ville bli en ny verdenskrig. I manifestet foreslås en overstatlig europeisk føderasjon av stater. Det viktigste med en slik føderasjon var at den knyttet europeiske stater så tett sammen at de ikke igjen ville føre krig mot hverandre.
Blant de øvrige forfatterne var Ernesto Rossi (1897–1967). Eugenio Colorni (1909–1944) hjalp med utgivelsen og skrev et forord.
Teksten ble skrevet på sigarettpapir og smuglet ut fra øya i en blikkboks med dobbelt bunn. På fastlandet sørget Eugenio Colomi og Ursula Hirscmann for at det ble publisert og sirkulert i den italienske motstandsbevegelsen.
Enevold Ewald

Enevold Ewald (født 29. august 1696 i Øster Højst i Tønder, død 17. november 1754 i København) var en dansk prest, kjent for opprettelsen av Waisenhuset i København.

Innfører pietismen i Danmark

Da han vendte tilbake til Tønder tok han med seg pietismen. Han holdt forsamlinger, forkynte og katekiserte, og folk flokket seg om virksomheten hans. Men den offentlige kirken likte ikke Ewalds opptrinn og forsamlinger.
På 1700-tallet ble hertugdømmet Slesvig hjemsted for kirkelig og folkelig fornyelse, først og fremst gjennom Enevold Ewald og de tre brødrene Brorson: Nicolaj Brorson, Broder Brorson og Hans Adolph Brorson.
Ewald regnes som den som innførte pietismen til Danmark, mens Hans Adolph Brorson var den som gav den et uttrykk i kirkesangen.
Christian VI forsøkte ved mange anledninger å fremme pietismens sak. På den måten kom mange som hadde vist iver for pietismen til viktige embeter. Slik ble Ewald prest ved Waisenhuset i 1727. Året etter var det brann i huset, og Ewald fremkalte i den forbindelse en sterk vekkelse, sammen med de tre brødrene Brorson.
De ledende menn under den vestslesvigske vekkelsen fikk sentrale stillinger i eneveldens statskirke under Christian VI. Ewald ble prest i Waisenhuset i København, og de tre Brorson-brødre gjorde tilsvarende karriere: Nicolai Brorson ble prest ved Nicolai Kirke i København, Broder Brorson biskop i Aalborg og Hans Adolph Brorson ble først stiftsprost i Ribe – uten at han hadde søkt om det – og siden biskop i Ribe.
Ewald var den første som praktiserte konfirmasjonsundervisning i København før kongen (Christian VI) fikk J. W. Schrøder til å innføre konfirmasjonen som obligatorisk.

Starter Waisenhus i København

Det var Frederik 4. som gav ordre om å startet det første Waisenhuset i København i 1727. I den forbindelsen ble Ewald først spurt om å være den første læreren ved skolen, og etter noen måneder ble han den første prest ved denne institusjonen.
Waisenhuset brant kort etter at det var bygd, i 1727. I restaureringstiden holdt han gudstjenester i Ridehuset. «En større Prædikant og Katekisator haver Danmark næppe haft», sa en samtidig. Det var ikke bare på grunn av hans veltalenhet at folk flokket seg omkring ham, men også for å høre de «kjetterske meningene» han satte frem: Man måtte skjelne mellom den indre, sanne kristendom og den ytre kirke med dens nådemidler. Mennesket kan vinne nåde hos Gud ved selvoppdragelse i tålmod og troskap. Han krevde også tålsomhet overfor annerledes troende.

Beregning av årstall for verdens skapelse

I boken ’’Tiids-Register Over det Gamle Testamentes Kirke-Historie’’ beregner Ewald at verdens skapelse har foregått 4000 år før Kristi fødsel. Han sier selv at han har brukt kronologien til James Ussher (1581 – 1656), som beregnet verdens skapelse til 4004 f. Kr. Andre kjente personer som Johannes Kepler mente verden var skapt 3992 f. Kr, Martin Luther mente det var ca. 4000 f. Kr., mens Isaac Newton holdt seg til «omkring 4000 år før Kristus». Joseph Scaliger mente det riktige årstallet var 3949 f. Kr.
Enevold Ewald ble professor i teologi i 1747. Han giftet seg i 1730 med Marie Wulf, og de fikk sønnen Johannes Ewald i 1734.
Nordstranda Idrettslag

Fotball

A-laget i fotball spiller i 2011 i 4. divisjon.
Japanpapir

Japanpapir, washi (和紙) eller wagami er en type håndlaget klutepapir laget i Japan. Japanpapir eller washi, er feilaktig blitt kalt rispapir. Japanpapir produseres  i alle mulige tykkelser, men ofte ganske tynt etter vestlig standard. Det har gjerne en lett gul- og silkeaktig overflate. Japanpapir er meget holdbart og kan være sterkt som pergament. Det slitesterke washi-papiret har fibre basert på baststavene man finner i kozo (Broussonetia papyrifera – papirmorbærtre), mitsumata (Edgeworthia papyrifera – en busk i tysbastfamilien) og bark fra ganpi (Diplomorpha sikokiana). Foruten disse er også hamp, bambus, hvete, ris og noen andre plantefibre brukt i spesielle tilfeller.
Papir er en viktig del av japansk kultur og washi brukes i alt fra arkitektur og kunst (ukiyoe), til dagligdagse produkter som klær og leker (origami). Japanpapir er benyttet i Europa siden slutten av 1800-tallet til kunstgrafikk og til bibliofilutgaver av kunstnerisk illustrerte bøker. Japanpapir anvendes idag i arkiv- og museumssammenheng i forbindelse med papirkonservering og som mellomleggspapir for grafikk, tegninger og arkivalia.
ISAAC

ISAAC er en internasjonal organisasjon som har til oppgave å øke kommunikasjonsferdigheter og gi muligheter for å bedre livskvalitet til personer med alvorlige kommunikasjonsvansker. Organisasjonen arbeider for å fremme forskning og utvikling rundt alternativ og supplerende kommunikasjon.
ISAAC International organiserer en konferanse annet hvert år i ulike land. ISAAC Norge har også en konferanse annet hvert år; de årene den internasjonale ikke finner sted.
Kjell Håkon Morken

Kjell Håkon Morken (født 20. april 1993) er en norsk friidrettsutøver. Morken kommer fra Fåvang i Gudbrandsdalen, og har hele sin friidrettskarriere representert Lillehammer Idrettsforening. Han innehar klubbrekordene på både 100 og 200 meter med tidene 10,51 og 21,23, og har en rekke medaljer fra norgesmesterskap på både junior- og seniornivå. Morken er også utdannet fysioterapeut.

Internasjonal deltakelse

Morken har representert Norge internasjonalt både i junior- og seniorsammenheng. Av større mesterskap var han med i Norges tropp til EM i friidrett 2016 i Amsterdam, og løp 4 x 100 meter stafett sammen med Jonas Halonen, Jonathan Quarcoo og Jaysuma Saidy Ndure. Tiden de satte, 39,35 sek, er den nest beste et norsk landslag har løpt på distansen. Året tidligere satte han norsk U23-rekord på samme distanse under U23-EM i Tallinn sammen med Jonas Halonen, Joachim Sandberg og Salum Ageze Kashafali.

Norgesmester i stafett

I årene 2013 til 2014 ble Morken og Lillehammer IF’s sprintlag norgesmestere på både 4 x 100, 4 x 200 innendørs og 1000 meter stafett. Per 31.12.18 står disse resultatene som kretsrekorder i Oppland friidrettskrets. Stafettlaget bestod av sprinterne Håkon Morken, Michael Rosenberg, Tormod Hjortnæs Larsen, Sondre Mulongo Nystrøm og Vebjørn Gilde. Alle ble trent av Svein Oskar Johnsen.